**UCI ProTour** var en serie sykkelritt som ble organisert av det internasjonale sykkelforbundet (UCI). Den ble lansert av tidligere UCI-president Hein Verbruggen i 2005. ProTour var en erstatning for UCI-verdenscupen som ble avviklet etter 2004-sesongen. Den største forskjellen var at ProTouren inkluderte etapperitt. Rytterne, lagene og nasjonene ble rangert etter poengberegning basert på plassering i rittene. 20 lag fikk ProTour-status, og hadde rett og plikt til å stille i alle ProTour-ritt. I 2008 ble dette redusert til 18 lag, samtidig som rittene arrangert av Grand Tour-arrangørene ble tatt ut. I 2009 gikk disse rittene sammen med de gjenværende ProTour-rittene inn på UCI Verdenskalender, og ProTourens egen ranking forsvant.

Historie
--------

Sesonglange konkurranser i landeveissykling har eksistert siden 1948, og ble arrangert frem til slutten av 1980-tallet da UCI startet UCI-verdenscupen, som stod på programmet frem til og med 2004.

ProTouren er bygd opp etter mønster av Formel 1 og for å rette på noen av svakhetene til Verdenscupen, som for eksempel:

* De tre store etapperittene, de såkalte Grand Tour, var ikke en del av Verdenscupen
* Ulike ryttere og ulike lag satset på forskjellige konkurranser, noe som gjorde det nærmest umulig å sammenligne de ulike rytterne og lagene
* Lagenes sponsoravtaler var ofte korte
* Mange lag hadde finansielle problemer med tanke på lønn til ryttere og ansatte
* Flere lag var plaget av dopingsaker

UCI forhandlet med de ansvarlige for de store etapperittene for å få dem under ProTour paraplyen, og kom frem til en avtale, til tross for stor uenighet og trusler om full boikott av ProTour fra etapperittenes side. I tillegg til disse tre, var også de fleste tidligere verdenscupløpene inkludert som f.eks. klassikerne Paris–Roubaix, Flandern rundt og Liège-Bastogne-Liège.

UCI vs. andre arrangører
------------------------

UCI, arrangør av ProTouren og ASO, RCS og Unipublic (arrangørene av Tour de France, Giro d'Italia og Vuelta a Espana) har siden opprettelsen av ProTouren vært ueninge om formatet på ProTouren. I 2006 var det lenge uklart om hvilke løp arrangert av ASO, RCS og Unipublic som skulle være med i ProTouren, men partene kom til enighet til slutt.

Kjernen i striden var at arrangørene av de tre Grand Tour ønsket å kunne invitere de populære lagene fra de kontinentale tourene, og å ekskludere ProTour-lag de ikke ønsket skulle delta i sine konkurranser. Partene kom til enighet den 5. mars 2007. Det svenske laget Unibet.com og Astana Team fra Sveits ble ikke garantert å få stille i alle ProTour-ritt. I tillegg fikk arrangørene gi såkalte «Wild cards», invitasjoner, til lag fra de kontinentale tourene. Denne løsningen gikk særlig ut over Unibet-laget som ikke fikk stille til start i noen av Grand Tourene, eller andre ritt arrangert av ASO.

Etter en lengre strid mellom UCI og arrangørene av de store rittene, blant annet om hvilke lag som skal være med, ble det i september 2007 bestemt at rittene til disse arrangørene skulle ut av ProTouren og inn på UCI Europe Tour. Dette innebar at ProTour-lagene ikke lenger var garantert å få stille i disse rittene (med unntak av Tour de France som inngikk i verdenskalenderen sammen med OL og VM). Tour Down Under i Australia ble fra 2008 nytt innslag på ProTour-kalenderen.

Før 2009-sesongen gikk de 14 gjenværende ProTour-rittene inn som en del av UCI Verdenskalenderen. Fra 2010 kommer to nye ritt i Canada inn på ProTouren.

Status for UCI ProTour-ritt
---------------------------

| Ritt | 2005 | 2006 | 2007 | 2008 | 2009 | 2010 |
| --- | --- | --- | --- | --- | --- | --- |
| Australias flagg Tour Down Under | 2.HC | 2.HC | 2.HC | PT | PT | PT |
| Frankrikes flagg Paris–Nice | PT | PT | PT | HIST | HIST | HIST |
| Italias flagg Tirreno–Adriatico | PT | PT | PT | HIST | HIST | HIST |
| Italias flagg Milano–Sanremo | PT | PT | PT | HIST | HIST | HIST |
| Belgias flagg Flandern rundt | PT | PT | PT | PT | PT | PT |
| Spanias flagg Baskerland rundt | PT | PT | PT | PT | PT | PT |
| Belgias flagg Gent–Wevelgem | PT | PT | PT | PT | PT | PT |
| Frankrikes flagg Paris–Roubaix | PT | PT | PT | HIST | HIST | HIST |
| Nederlands flagg Amstel Gold Race | PT | PT | PT | PT | PT | PT |
| Belgias flagg La Flèche Wallonne | PT | PT | PT | HIST | HIST | HIST |
| Belgias flagg Liège–Bastogne–Liège | PT | PT | PT | HIST | HIST | HIST |
| Sveits’ flagg Romandiet rundt | PT | PT | PT | PT | PT | PT |
| Italias flagg Giro d'Italia | PT | PT | PT | HIST | HIST | HIST |
| Spanias flagg Catalonia rundt | PT | PT | PT | PT | PT | PT |
| Frankrikes flagg Critérium du Dauphiné Libéré | PT | PT | PT | PT | PT | PT |
| Sveits’ flagg Sveits rundt | PT | PT | PT | PT | PT | PT |
| Nederlands flagg Eindhoven Team Time Trial | PT | PT | PT | - | - | - |
| Frankrikes flagg Tour de France | PT | PT | PT | HIST | HIST | HIST |
| Tysklands flagg HEW Cyclassics/ Vattenfall Cyclassics | PT | PT | PT | PT | PT | PT |
| Benelux Eneco Tour of Benelux | PT | PT | PT | PT | PT | PT |
| Spanias flagg Clásica de San Sebastián | PT | PT | PT | PT | PT | PT |
| Tysklands flagg Tyskland rundt | PT | PT | PT | PT | - | - |
| Spanias flagg Vuelta a España | PT | PT | PT | HIST | HIST | HIST |
| Frankrikes flagg GP Ouest France-Plouay | PT | PT | PT | PT | PT | PT |
| Polens flagg Polen rundt | PT | PT | PT | PT | PT | PT |
| Sveits’ flagg Züri-Metzgete | PT | PT | - | - | - | - |
| Frankrikes flagg Paris–Tours | PT | PT | PT | HIST | 1.HC | 1.HC |
| Canadas flagg Grand Prix Cycliste de Québec | - | - | - | - | - | PT |
| Canadas flagg Grand Prix Cycliste de Montréal | - | - | - | - | - | PT |
| Italias flagg Lombardia rundt | PT | PT | PT | HIST | HIST | HIST |
|

ProTour-vinnere
---------------

| År | Beste rytter | Beste lag | Beste nasjon |
| --- | --- | --- | --- |
| **2008** | Spanias flagg **Alejandro Valverde** Spanias flagg Caisse d'Epargne | Spanias flagg **Caisse d'Epargne** | **Spanias flagg** Spania |
| **2007** | Australias flagg **Cadel Evans** Belgias flagg Predictor-Lotto | Danmarks flagg **Team CSC** | **Spanias flagg** Spania |
| **2006** | Spanias flagg **Alejandro Valverde** Spanias flagg Caisse d'Epargne-Illes Balears | Danmarks flagg **Team CSC** | **Spanias flagg** Spania |
| **2005** | Italias flagg **Danilo di Luca**  Italias flagg Liquigas-Bianchi | Danmarks flagg **Team CSC** | **Italias flagg** Italia |
|

Se også
-------

* UCI Verdenskalender

Referanser
----------

1. ↑  Press release : UCI ProTour Council meeting[*død lenke*]

Eksterne lenker
---------------

* Offisielt nettsted Rediger på Wikidata

| * v
* d
* r
UCI ProTour |
| --- |
| 2005 • 2006 • 2007 • 2008 • 2009 • 2010 |